Formandens beretning 2018

*Velkomst*Hjertelig velkommen til generalforsamlingen her i Malling Sognegård, som i år er på en fredag. Jeg har som noget nyt foreslået en fredag – og ikke som vi plejer en mandag - fordi jeg dermed håber, at sommerhusejere, der kommer langvejs fra, vil vælge at holde weekend i deres sommerhuse og samtidig få mulighed for at være med i aften.

Så er der gået et år, siden jeg blev valgt til at være formand for Grundejerforeningen Mariendal Havbakker. Og jeg må nok sige, der har været rigtig meget at få styr på som ny i bestyrelsen, sager som jeg vil komme nærmere ind på, men først vil jeg takke bestyrelsen for dens støtte og store hjælp for at få tingene til at gå op i en større enhed.

Og jeg vil gerne byde et særligt VELKOMMEN TIL alle vore NYE MEDLEMMER – og hvor er det dejligt at se så mange medlemmer i aften.

*Mødeaktivitet*Vi har holdt 7 bestyrelsesmøder og diverse møder med forskellige instanser i kommunen.

1) Bestyrelsesmøderne har haft fokus på

* Engprojektet – som har krævet rigtig mange ressourcer og møder med dyreholder Peter Kirk-Haugstrup
* Arbejdsplan, dvs. fordeling af arbejdsopgaver – herunder nedsættelse af udvalg og udarbejdelse af kommissorier
* Drejebøger for Sankt Hans og for afholdelse af generalforsamling
* Klub Mariendal er kørt videre efter etableringen i 2016 med tovholder, Jette Hellemoes, og hjælper Mette Skytte Nielsen.
* Vi har nedsat 2 nye udvalg
  + Vejlaug
  + Eng-, strand- og naturudvalg

2) Møder med kommunen

* 3 møder med Bygningskonstruktør Gorm Albertsen, Aarhus Kommune Teknik og miljø, angående reparation m.m. på Mågevænget fra Ørnevænget til børnehaven.
* 2 møder med Peter Chr, Trolle, Aarhus Kommune Teknik og Miljø, angående fjernelse af gamle faldefærdige både på stranden, pleje – herunder græsslåning - af området fra børnehaven og frem til skellet mod vores eng.
* 3 møder med daglig leder af børnehaven, Stefan Jørgensen og ny chef for skovbørnehaven, Dorte Grønkær, angående fremtidigt lån af børnehavens lokaler.

*Engen herunder eng-, strand- og naturudvalget*  
Ret hurtigt efter sidste generalforsamling gik vi i gang med engprojektet. Vi skulle tage stilling til en eventuel videreførelse af projektet i 2018, og forløbet i 2017 skulle evalueres. Overordnet skulle vi finde ud af, om vi var overbeviste om, at vi - efter den planlagte koafgræsning over 5 år - ville få den synlige og smukke eng, som jo var det overordnede mål for koprojektet.

Da bestyrelsen fagmæssigt følte sig på gyngende grund, opstod der i denne proces et ønske om at få *uvildige* eksperter på banen, som kunne vurdere effekten af den daværende pleje med køerne, samt fremtiden for engen og dermed rådgive os. Vi fik derfor en aktiv kolandmand samt uafhængige specialister, HabitatVision, til at evaluere projektet.

HabitatVision udarbejdede en rapport og anbefaler, at der fremadrettet tages 2 årlige høslæt på arealet i henholdsvis juni og oktober i en periode på 3 år, *evt.* suppleret med græsning over hele sommerhalvåret af et moderdyr – af særlig race - med kalv, for at optimere en udpining af de næringsstofberigede arealer. Herefter kan indsatsen evalueres, og det vurderes, om man kan undlade høslæt.

Efter modtagelsen af rapporten blev der holdt et møde med Peter Kirk-Haugstrup (dyrholder). Peter ønskede imidlertid et større dyrehold og ville ikke skille sine dyr ad. Græsningsaftalen blev derefter efter gensidig aftale ophævet. Kommunen blev informeret, og Agronom Marianne Popp meddelte, at kommunen ville fjerne hegnet ved lejlighed, og det blev så den 10 maj.

Lige fra starten har Grete lagt informationer om forløbet ind på hjemmesiden, hvor I kan læse mere, hvis I er interesserede, ligesom den nævnte rapport ligger tilgængelig på hjemmesiden.

Varetagelse af vores natur og af vores eng- og strandområde er en af bestyrelsens kerneopgaver. Opgaven kræver kyndighed og ekspertise, så vi besluttede at nedsætte et udvalg, der skulle arbejde videre med engplejen ud fra bl.a. rapportens anbefalinger. Samtidig besluttede vi, at udvalget skulle omfatte naturpleje generelt som en udløber af et forslag stillet til GF i 2015 om et natur- og miljøudvalg fremsat af Bent Hansen. Udvalget, der blev nedsat på vores møde den 30. april, består af Benno Nielsen, Svalevænget 6, Bent Hansen, Svalevænget 16, Grete Duvå, Vibevænget 24, samt af formanden som tovholder.

Udvalgets første opgave efter GF bliver at udarbejde det endelige kommissorium og en konkret plan for den årlige pleje af eng og strand.

I slutningen af april blev engen på det våde stykke med alle de invasive arter slået. Da vejret har været tørt længe, blev HELE engen slået lige inden generalforsamlingen, og det er planen, at den igen slås i oktober.

*Vejlaug*Vedligeholdelse af grundejerforeningens veje er ligeledes en af bestyrelsens kerneopgaver og er de sidste åringer blevet en stor udgiftspost, og alligevel var der mange huller i vejene. Bestyrelsen besluttede derfor at oprette et vejlaug, med Bent Østergaard Olsen, Høgevænget 3, som tovholder og andre medlemmer som ad hoc medhjælpere.

Vi udarbejdede et kommissorium, som vi gennemgik sammen med Bent. Bent har undersøgt flere mulige løsninger for vedligeholdelse af vore veje og har efterfølgende organiseret vejdage med hjælpere. Bent med hjælpere har i 2017 og 2018 haft 1 stor lappedag og 3 små lappedage, som alle sluttede i hyggeligt samvær med grill pølser og øl.

Der er blevet bestilt knust beton, som viser sig indtil videre at virke, bestyrelsen og Bent er enige om, at vi næste gang vil bestille knust beton med mindre sten, da det nuværende er med for store sten.

*Klub Mariendal*Siden sidste generalforsamling har Klub Mariendal holdt 5 arrangementer

* Skt. Hans
* Sommerfest
* vinsmagning
* introduktion i hvordan man betjener en hjertestarter
* en historisk aften med Kai og Hedvig, som fortalte om deres liv i Mariendal Havbakker.

Alle har det været arrangementer, hvor medlemmer har hygget sig og lært hinanden at kende.

Klub Mariendal har været ”drevet” af tovholder, Jette Hellemoes, og hjælper, Mette Skytte Nielsen, begge fra bestyrelsen. De har ansvaret for klubbens program, for arrangementer, annoncering, afholdelse m.v. og har ad-hoc fået hjælp dels fra bestyrelsen dels fra medlemmer. At ”drive” klubben er således et arbejde, der kræver en indsats og planlægning, og da alle arbejder frivilligt ud fra, hvad den enkelte har lyst og tid til, er et af punkterne i kommissoriet for KM da også, at de ansvarlige for klubben helt bestemmer form og indhold af klubbens aktiviteter, dvs. at hvis de ikke har tid eller kan finde nødvendig hjælp til ønskede aktiviteter, **så bliver der bare ingen aktivitet**. Baggrunden for klubbens start i september 2016 er, at den er **FOR** medlemmerne, og at klubbens liv og aktiviteter bestemmes **AF** medlemmerne.

Klubben har den særlige status, at den tager sig af det sociale liv i foreningen, og dermed er det ikke en vedtægtsbestemt aktivitet. Så der kan skrues op og hhv skrues ned for aktiviteterne alt efter, om der er ressourcer til dem.

Vores tovholder, Jette Hellemoes, ønsker at udtræde af bestyrelsen, så der skal findes nye folk til at tage over, hvis vores sociale arrangementer skal fortsætte.

Vi siger tak til Jette for en stor indsats.

*Lokaler til foreningens aktiviteter*

Vi har i ca. 3 år holdt forskellige arrangementer i børnehavens lokaler - gratis - men med masser af arbejde med at slæbe stole, borde, rydde børnehavens indbo væk og stille på plads efterfølgende samt feje, støvsuge m.m. efter os, men efter sidste generalforsamling, som blev holdt i børnhaven, blev det åbenbart for meget for dem. De mente ikke, vi ryddede rigtigt op efter os, altså satte tingene rigtigt på plads og blandede de 2 børnehavers ting sammen.

Denne orientering fik vi på et møde med den 13. marts 2018, hvor de meddelte, at de fremover ønskede et honorar for udlejning af deres lokaler. Mårslet børnehaven (den lille) pris 600 for en aften. Langenæs børnehaven (det store lokale) kr. 1.000, og prisen var ikke til forhandling. Derefter kontaktede vi Ajstrup forsamlingshus. Vi er i dag medlem og betaler et årligt kontingent på kr. 300. Derudover betaler vi 400 kr, når vi lejer lokalerne.

*Badebroen*Badebroen blev i år sat op den 25. maj af oldermand Knud Bjødstrup og 8 hjælpere, og de afsluttede som vanligt med hyggeligt samvær – godt forberedt af flere ”brobisserinder” - med hjemmelavet pølsebrød, grillpølser og øl og vand .

Desværre ønsker vores oldermand efter 3 år at få en pause fra jobbet. Bestyrelsen håber, at en af hjælperne vil overtage oldermandsjobbet, for kan vi ikke få en afløser, er opsætningen af broen i fare, og DET vil da være ærgerligt.

Vi siger tak til Knud for en stor indsats.

*AURA sponsorstrøm*I 2015 indgik Grundejerforeningen Mariendal Havbakker en sponsoraftale med AURA El-handel, som betyder, at du, ved at købe strøm hos AURA – den såkaldte AURA sponsorstrøm - støtter din grundejerforening økonomisk – uden at det koster dig en krone.

Pr. 01.11.2017 var der tilmeldt 49 medlemmer, hvilket gav en samlet indtægt i 2017 til foreningen på 2.937,08. Det er jo en pæn ekstra indtægt til vores vejkonto eller andet. Så er du den næste, der tilmelder sig AURA Sponsorstrøm?

Hvad er AURA Sponsorstrøm? AURA sponsorstrøm er et meget konkurrencedygtigt produkt. Med AURA Sponsorstrøm får du således billig strøm samtidig med, at du støtter vores forening.

Hvad betyder din tilmelding for Mariendal Havbakker? Den betyder rigtig meget. Når du køber AURA Sponsorstrøm, får grundejerforeningen 2 øre pr. kWh strøm, du bruger. På årlig basis svarer det til, at foreningen får ca. 100 kr. pr. tilmeldt medlem. Vores mål er at få mindst 60 tilmeldte medlemmer i løbet af 2018-19, hvilket vil give et årligt tilskud på ca. 5000 kr. til foreningens aktiviteter.

Bemærk, at du kan tilmelde både dit sommerhus og din helårsbolig til AURA Sponsorstrøm – uanset hvor i landet den ligger, og dine venner og familie har også mulighed for at tilmelde sig og derved støtte foreningen, selv om de ikke er medlemmer, bare der bliver oplyst om Mariendal Havbakkers sponsoraftale.

*Snekonto*Der har gennem flere år været en snekonto, som har været frivillig og selvstændig med egen konto, dvs. at den ikke har været en del af vores grundejerforenings regnskab, men vores kasserer har taget hånd om den og forvaltet den,

Bestyrelsen mener, det ville være nemmere og bedre - for os alle - hvis grundejerforeningen stod for snerydningen, og snekontoen blev en del af foreningens regnskab. Dette vil så betyde, at der fremover IKKE bliver opkrævet et ekstra beløb til snerydningen, men at en eventuel snerydning vil blive betalt af foreningen.

Det vil som nævnt betyde, at snekontoen konverteres til en sne/vejforeningskonto og dermed kommer dine indbetalte beløb til at indgå i et fælles regnskab. Der er i dag 44 medlemmer der indbetaler ekstra kr. 100,- til snekontoen. Inden afstemningen om lidt vil jeg uddybe baggrunden for forslaget.

*Naturområder*Grete og jeg har haft møder med Peter Chr, Trolle, Aarhus Kommune Teknik og Miljø, på kommunens område. Han har lovet, at de i løbet af foråret/sommeren vil fjerne flere rådne både, rustne jernstænger og ophalerspil.

Ligeledes er det aftalt, at skelrenden mellem vores eng og kommunens område renses op af kommunen hvert andet år i lige år, dvs. de renser i år, og opgaven er grundejerforeningens i ulige år. Desuden er der er en del vækst af pil m.m i vandhullet ca. midt på kommunens område, som de vil fjerne i år og dermed skabe en lysning. En sådan rydning vil de foretage hvert 3. år. Græsarealerne slås 1 gang årligt - maj/juni - og stierne ligeledes 1 gang årligt.

*Selvtægt*Jeg har fået flere henvendelser fra kommunens folk, der er utilfredse med, at beplantning dels ved den tidligere campingplads og dels ved åen op ad vores eng er beskåret ret voldsomt. De er vrede over, at der bliver beskåret i kommunens område og har bedt bestyrelsen om at henstille, at man ikke bedriver selvtægt og klipper i bevoksningen.

*Sankt Hans*Sankt Hans nærmer sig hastigt, og jeg opfordrer på det kraftigste alle medlemmer til kun at komme med grene og andet let antændeligt og IKKE kævler og græs som sidste år , da det er dyrt at få det fjernet, og dermed er det en unødvendig udgift. Jeg har til min skræk set, at der er en masse græs og andet, der ikke er så let brændbart. Desuden er mængden af grene og andet godt allerede nu rigelig stor, så jeg/vi den 29. maj besluttede at lukke for yderligere tilførsel af materiale til bålet.

*Hjemmesiden*Hjemmesiden er bestyrelsens centrale kommunikationsredskab. Her lægges alle nyheder, ajourføringer og andet væsentligt ind, således at I kan følge med i, hvad der sker. Så opfordringen lyder, at I jævnligt går ind på hjemmesiden, fx hver 14. dag, da den ajourføres hele tiden.

Vi har besluttet at præsentere hjemmesiden og gennemgå, hvordan man surfer rundt og finder relevante informationer og nyheder.

*Parkering /oversigt*Bestyrelsen har gennem årene fået flere henvendelser vedrørende dårlige oversigtsforhold ved udkørsel fra vore veje, dvs. ud til Ørnevænget og ud til Mågevænget, og vi bliver spurgt, hvad vi gør ved det eller bedt om at sørge for, at bestemmelserne herom overholdes.

Ligeledes har bestyrelsen fået flere henvendelser fra medlemmerne angående stigende problemer med parkering af beboernes egne køretøjer på vejene

Om lidt vil Grete på hjemmesiden vise, hvor vi har lagt info om de nævnte problemstillinger.

*Tyveri/Nabohjælp*Der har desværre været et par tilfælde af tyveri. Et ved højlys dag midt i april, hvor en person fra en varebil steg ud ved en indkørsel og snuppede en grill fra terrassen.

Et andet – for 14 dage siden /midt i maj – hvor ligeledes en varebil tog 2 både ( en hvid og en grøn) på vores eng. Man forsøgte også at fjerne et par kajakker samt en båd.

Bestyrelsen vil på sit første møde efter GF overveje, hvad den evt. kan gøre for at undgå, at der kommer biler  ned på stranden. Vi har fra et medlem modtaget en mail med flere forslag til en løsning, som vi vil se på.

Har andre forslag til evt. initiativer i området for at forhindre ubudne gæster, er man velkommen til at tage affære, tage initiativ til en mailliste el.lign..

*Medlemskab*Det er dejligt at opleve, at der er stor opbakning fra beboerne til at blive medlem, og at der kun er 4, der ønsker at stå udenfor fællesskabet.

TAK  
Endnu en tak til bestyrelsen og alle de frivillige, der tager sig af vejene, engen, standerne, broen og sociale arrangementer i året, der er gået.

Og en særlig tak til Thomas Jørgensen, Mågevænget 14, der har doneret en flot bænk og bord til vores strand. Bænk og bord er placeret på kommunens areal mod børnehaven og er blevet taget rigtig godt imod af glade brugere. På vore hjemmeside kan man se bænk og bord ude på stranden og Grete vil om lidt vise dem på hjemmesiden.

Else/Gete  
310518